ບໍ່​ພົບ​ເຫັນ ມີ​ລະ​ເບີດ​ເລີຍ ​ໃນ​ເຮືອບິນ​ໂດຍສານ​ສອງ​ລຳ ຢູ່​ທີ່​ສະໜາມ​ບິນ​ Atlanta
ເຮືອບິນໂດຍສານສອງລຳ ທີ່ມາຈາກນະຄອນ Portland ແລະນະຄອນ Milwaukee ໄດ້ຖືກກວດຄົ້ນ ຫາລະເບີດ ຫຼັງຈາກມການ​ຂົ່ມຂູ່ ​ທີ່​ນຳ​ອອກເຜີຍ​ແຜ່ ທາງ Twitter.
ອົງການສັນຕິບານກາງສະຫະລັດ ຫຼື FBI ກ່າວວ່າ ບໍ່ພົບເຫັນ ມີລະເບີດເລີຍ ໃນເຮືອບິນໂດຍສານສອງລຳ ຢູ່ທີ່ສະໜາມບິນ ໃຫຍ່ຂອງນະຄອນ Atlanta ຫຼັງຈາກທີ່ບັນດາເຈົ້າໜ້າທີ່ ໄດ້ຮັບ ອັນທີ່ພວກເຂົາເຈົ້າໄດ້ລົງຄວາມເຫັນວ່າ ເປັນການຂົ່ມຂູ່ ທີ່ໜ້າ ເຊື່ອຖື ຊຶ່ງໄດ້ນຳອອກເຜີຍແຜ່ທາງ Twitter ນັ້ນ ບັນດາເຈົ້າໜ້າທີ່ ໄດ້ກວດຄົ້ນເຮືອບິນດັ່ງກ່າວ ດ້ວຍໝາດົມກິ່ນ ຫາລະເບີດຫຼາຍໂຕ ໃນວັນເສົາວານນີ້ ໂຄສົກຜູ້ນຶ່ງຢູ່ທີ່ສະໜາມບິນສາກົນ Hartsfield-Jackson ຂອງນະຄອນ Atlanta ກ່າວວ່າ ການຂົ່ມຂູ່ຕ່າງໆ ໄດ້ປາກົດວ່າ ມີເປົ້າໝາຍ ແນໃສ່ຖ້ຽວບິນ ຂອງສາຍການບິນ Delta ຈາກນະຄອນ Portland ລັດ Oregon ແລະ ຖ້ຽວບິນຂອງສາຍການບິນ Southwest ຈາກນະຄອນ Milwaukee ລັດ Wisconsin ເຮືອບິນລົບຫຼາຍລຳ ຈາກຖານທັບ ໃນລັດ South Carolina ໄດ້ ບິນຂຶ້ນປະກົບເຮືອບິນໂດຍສານທັງສອງລຳ ຊຶ່ງໄດ້ລົງສູ່ສະໜາມບິນຢ່າງປອດໄພ ສະໜາມບິນດັ່ງກ່າວ ແມ່ນມີເຮືອບິນຂຶ້ນລົງຫຼາຍທີ່ສຸດໃນໂລກ ແລະມີຜູ້ໂດຍສານຢ່າງ ຫລວງຫຼາຍ ໂດຍມີຜູ້ໂດຍສານໄປມາ ຫຼາຍກວ່າ 90 ລ້ານຄົນ ໃນປີ 2012